b'\n_START_ARTICLE_\nKri\xc5\xbeanje (smrtna kazen)\n_START_PARAGRAPH_\nKr\xc3\xad\xc5\xbeanje je oblika smrtne kazni, pri kateri so \xc5\xbertev pribili (ali privezali) na leseno ogrodje v obliki kri\xc5\xbea. T\xc3\xa1ko vrsto usmrtitve so izvajali zlasti v Rimskem imperiju. Najbolj znan \xc4\x8dlovek, ki je bil usmr\xc4\x8den na tak na\xc4\x8din, je verjetno Jezus Kristus._NEWLINE_Glavni namen kri\xc5\xbeanja je bilo dolgotrajno in bole\xc4\x8de umiranje, zato je bilo kri\xc5\xbeanje namenjeno zlasti kot kazen za huj\xc5\xa1e zlo\xc4\x8dine. Kri\xc5\xbeanje so obi\xc4\x8dajno izvajali javno, s \xc4\x8dimer so dosegli tudi velik zastra\xc5\xa1evalni u\xc4\x8dinek. Kri\xc5\xbeanje je bilo lahko povezano tudi z drugimi oblikami kaznovanja (bi\xc4\x8danje, ipd). Nekateri anti\xc4\x8dni pisci navajajo kri\xc5\xbeanje kot relativno pogosto kazen. Jo\xc5\xbeef Flavij pi\xc5\xa1e o tiso\xc4\x8dih kri\xc5\xbeanih po padcu Jeruzalema. Kri\xc5\xbeanje je bilo tudi pogosta kazen za uporne su\xc5\xbenje - po Spartakovem uporu so kri\xc5\xbeali ve\xc4\x8d kot 6000 uporni\xc5\xa1kih su\xc5\xbenjev. Leseno ogrodje, na katero so \xc5\xbertev pribili, je imelo po navadi obliko kri\xc5\xbea \xe2\x80\xa0, lahko pa tudi obliko \xc4\x8drke T ali \xc4\x8drke X (Andrejev kri\xc5\xbe)._NEWLINE_Obsojeni je moral po navadi sam nositi kri\xc5\xbe (ali vsaj vodoravni tram) do kraja kri\xc5\xbeanja. Tam so ga slekli, polo\xc5\xbeili na tla in mu pribili roke na kri\xc5\xbe (oziroma na vodoravni tram). Potem so kri\xc5\xbe (vodoravni tram) dvignili in ga fiksirali. Nato so obsojencu pribili \xc5\xa1e noge._NEWLINE_Podrobnosti glede izvedbe kri\xc5\xbeanja niso dobro znane, saj je kri\xc5\xbeanje veljalo za izrazito sramotno kazen, zato so natan\xc4\x8dni opisi v zgodovinskih virih zelo redki oziroma jih sploh ni. Tudi arheolo\xc5\xa1ke najdbe v zvezi s kri\xc5\xbeanjem so izredno redke. Tako na primer ni \xc4\x8disto to\xc4\x8dno znano, kako so na kri\xc5\xbe pritrdili roke. Na likovnih upodobitvah, ki so nastale ve\xc4\x8d stoletij pozneke, so roke po navadi pribite skozi dlani. Danes velja to za zmotno, saj je meso dlani pre\xc5\xa1ibko, da bi nosilo te\xc5\xbeo celega telesa. Nekateri znanstveniki zagovarjajo idejo, da so obsojence tudi dodatno privezali, ve\xc4\x8dina znanstvenikov pa se nagiba k mnenju, da so jih pribili skozi zapestja, kjer je splet kit in mi\xc5\xa1ic mo\xc4\x8dnej\xc5\xa1i._NEWLINE_\xc5\xbdrtve kri\xc5\xbeanja so umrle praviloma zaradi zadu\xc5\xa1itve. Zadu\xc5\xa1itev je lahko nastopila po nekaj urah ali pa celo \xc5\xa1ele po ve\xc4\x8d dneh, odvisno od to\xc4\x8dnega na\xc4\x8dina kri\xc5\xbeanja in od splo\xc5\xa1nega zdravstvenega stanja \xc5\xbertve. Nenaravni polo\xc5\xbeaj kri\xc5\xbeanega je mo\xc4\x8dno ote\xc5\xbeko\xc4\x8dal normalno dihanje, zato se je oskrba organov s kisikom hitro manj\xc5\xa1ala. Kri\xc5\xbeanemu so obi\xc4\x8dajno pribili na kri\xc5\xbe tudi noge, kar mu je dalo mo\xc5\xbenost, da vsaj nekoliko podpira te\xc5\xbeo svojega telesa. V praksi je to podalj\xc5\xa1alo \xc4\x8das umiranja. Pogosto so kri\xc5\xbeanim po preteku nekaj ur polomili noge, da se niso mogli ve\xc4\x8d podpirati. Po tem so obi\xc4\x8dajno umrli \xc5\xbee v nekaj minutah._NEWLINE_Manj znano dejstvo je, da so nekateri ljudje kri\xc5\xbeanje tudi pre\xc5\xbeiveli. Jo\xc5\xbeef Flavij poro\xc4\x8da, da je med kri\xc5\xbeanimi po judovskem uporu videl tudi dva prijatelja. Od rimskih oblasti je izprosil, da ju sme sneti s kri\xc5\xbea: eden od njiju je umrl, drugi pa si je opomogel. \xc5\xbdal avtor ne pi\xc5\xa1e o podrobnostih (npr.: koliko \xc4\x8dasa sta bila kri\xc5\xbeana in na kak\xc5\xa1en na\xc4\x8din)._NEWLINE_Kri\xc5\xbeanje je bilo znano tudi drugod po svetu: v anti\xc4\x8dni Perziji \xc5\xbee prej kot v Rimskem imperiju._NEWLINE_Po tem, ko je leta 313 kr\xc5\xa1\xc4\x8danstvo postalo uradna vera v Rimskem imperiju, kri\xc5\xbeanje ni bilo ve\xc4\x8d pogosto. V kr\xc5\xa1\xc4\x8danskih de\xc5\xbeelah so kri\xc5\xbeanje popolnoma opustili, saj so imeli na zalogi \xc5\xa1e \xc5\xa1irok repertoar drugih oblik mu\xc4\x8denja, kri\xc5\xbeanje pa bi \xc5\xbertev v o\xc4\x8deh ljudstva preve\xc4\x8d pribli\xc5\xbealo Kristusu in tako kazen ne bi imela \xc5\xbeelenega psiholo\xc5\xa1kega u\xc4\x8dinka._NEWLINE_V nekaterih drugih de\xc5\xbeelah so kri\xc5\xbeanje uporabljali tudi \xc5\xa1e pozneje: Na Japonskem so leta 1597 kri\xc5\xbeali 26 kristjanov s Pavlom Mikijem na \xc4\x8delu (Rimskokatoli\xc5\xa1ka cerkev se jih spominja 6. februarja). Leta 1920 so bolj\xc5\xa1eviki kri\xc5\xbeali Joahima, nad\xc5\xa1kofa mesta Ni\xc5\xbeni Novgorod, tako da so ga z glavo navzdol pribili na vrata katedrale v Sevastopolu. Po nekaterih virih so nekaj ljudi kri\xc5\xbeali tudi med vojno v Bosni po razpadu Jugoslavije.'